“TURON-TEKSTIL” O‘ZBEKISTON-TURKIYA QO‘ShMA KORXONASI FAOLIYATINI TAShKIL ETISh TO‘G‘RISIDA

To‘qimachilik sanoati korxonalarini jadal rivojlantirish, mahalliy xomashyo bazasini chuqur qayta ishlash asosida yangi ish o‘rinlari va qo‘shilgan qiymat yuqori bo‘lgan ishlab chiqarishlarni barpo etish, respublikaning eksport salohiyatini kengaytirish maqsadida Vazirlar Mahkamasi qaror qiladi:
 1. Quyidagilar:
 “Urganchpaxtatozalash” ochiq aksiyadorlik jamiyati bilan Turkiyaning “MEM INSHAAT VE DIS TICARET A.S.” va “MEM TEXTILE San. VE DIS TICARET A.S.” kompaniyalari tomonidan kard va taroqlangan paxta kalavasi ishlab chiqarish bo‘yicha “Turon-tekstil” qo‘shma korxonasi tashkil etilganligi;
 “Turon-tekstil” qo‘shma korxonasining ustav fondi 5794,1 ming AQSh dollarini, shu jumladan O‘zbekiston tomonining ulushi keyinchalik ustav fondiga qo‘shimcha ulush qo‘shish hisobiga 40 foizgacha ko‘paytirilgan holda 613,3 ming AQSh dollarini (10,6%), xorijiy investorlarning ulushi esa: “MEM INSHAAT VE DIS TICARET A.S.” kompaniyasining ulushi 3743,1 ming AQSh dollarini (64,6%) va “MEM TEXTILE San. VE DIS TICARET A.S.” kompaniyasining ulushi 1437,7 ming AQSh dollarini (24,8%) tashkil etishi;
 umumiy qiymati 17151,7 ming AQSh dollarini tashkil etgan “Turan-tekstil” qo‘shma korxonasi loyihasini mablag‘ bilan ta’minlash qo‘shma korxonaning o‘z mablag‘lari, Yaponiyaning xalqaro hamkorlik banki (JBIC) krediti va “MEM INSHAAT VE DIS TICARET A.S.” kompaniyasining krediti hisobiga 1-ilovaga* muvofiq sxema bo‘yicha amalga oshirilishi;
 “Marubeni Tekmateks” korporatsiyasi (Yaponiya)ning texnologiya asbob-uskunalarini yetkazib berishga 1437,7 ming AQSh dollari miqdoridagi kontrakt qiymatining 15 foizi xorijiy muassislarning qo‘shma korxona ustav fondiga qo‘yilgan valyuta mablag‘lari hisobiga “Turon-tekstil” qo‘shma korxonasining o‘z valyuta mablag‘lari hisobiga to‘lanishi;
 texnologiya asbob-uskunalari yetkazib berishga 8146,7 ming AQSh dollari miqdoridagi kontrakt qiymatining 85 foizi Yaponiyaning xalqaro hamkorlik banki (JBIC) krediti hisobiga to‘lanishi,
 “MEM INSHAAT VE DIS TICARET A.S.” kompaniyasi yigiruv fabrikasi qurilishini tugallash bo‘yicha xarajatlarni qoplashi, shuningdek “Turon-tekstil” qo‘shma korxonasi bilan shartnoma tuzish shartlarida ishlab chiqariladigan mahsulotni kreditga xizmat ko‘rsatishning butun muddati mobaynida tegishli davrda shakllangan jahon narxlari bo‘yicha 100 foiz eksportga sotishni ta’minlash majburiyatini o‘z zimmasiga olishi;
 “Turon-tekstil” qo‘shma korxonasi "O‘zbekyengilsanoat" davlat-aksiyadorlik kompaniyasi tarkibiga uyushgan a’zo huquqi bilan kirishi ma’lumot uchun qabul qilinsin.
 2. “Turon-tekstil” qo‘shma korxonasida 2-ilovaga* muvofiq asosiy parametrlarga ega bo‘lgan paxta kalavasi ishlab chiqarish bo‘yicha loyihaning aniqlashtirilgan texnik-iqtisodiy asoslanishi tasdiqlansin.
 3. Belgilansinki:
 loyihani amalga oshirish uchun beriladigan asosiy qarzni qaytarish, JBIC krediti bo‘yicha foizlar va vositachilik haqini to‘lash tuzilgan kredit bitimi shartlarida 3-ilovaga* muvofiq “Turon-tekstil” qo‘shma korxonasining o‘z valyuta mablag‘lari hisobiga amalga oshiriladi;
 JBIC kreditini qaytarish Turon-tekstil” qo‘shma korxonasi va “Xorazmpaxtasanoat” davlat-aksiyadorlik birlashmasining butun mol-mulki, shuningdek ikki yillik davr mobaynida ishlab chiqariladigan mahsulotning butun hajmi eksport qilinishini tasdiqlaydigan birinchi darajali xorijiy bankning bank kafolatlari bilan ta’minlanadi;
 xorijiy sherik — “MEM INSHAAT VE DIS TICARET A.S.” kompaniyasi kreditini qaytarish JBIC krediti bo‘yicha asosiy qarz qaytarilgandan keyin “Turon-tekstil” qo‘shma korxonasining o‘z valyuta mablag‘lari hisobiga amalga oshiriladi.
 4. O‘zbekiston Respublikasi Tashqi iqtisodiy faoliyat milliy banki belgilangan tartibda JBIC bilan kredit bitimi tuzsin va kredit mablag‘larini “Turon-tekstil” qo‘shma korxonasiga qayta moliyalashtirsin.
 5. Moliya vaziri Tashqi iqtisodiy faoliyat milliy bankining JBIC oldidagi to‘lov majburiyatlari bo‘yicha O‘zbekiston Respublikasi Hukumati nomidan belgilangan tartibda kafolat berishga vakil qilinsin.
 6. O‘zbekiston Respublikasi Adliya vazirligi O‘zbekiston Respublikasi Hukumatining JBICga kafolati yuzasidan, tuzilgan kredit bitimiga muvofiq shakl bo‘yicha yuridik xulosani belgilangan tartibda rasmiylashtirsin.
 7. O‘zbekiston Respublikasi Iqtisodiyot vazirligi:
 har yili paxta tolasidan foydalanish balanslarini ishlab chiqishda, obyekt Davlat qabul komissiyasi tomonidan foydalanishga qabul qilib olingandan keyin, O‘zbekiston Respublikasi Moliya vazirligi erkin almashtiriladigan valyutaga sotib olinadigan paxta tolasi uchun tasdiqlagan narxlar preyskurantiga muvofiq “Turon-tekstil” qo‘shma korxonasiga 3411 tonna paxta kalavasi ishlab chiqarish uchun zarur bo‘ladigan miqdordagi paxta tolasi ajratishni belgilangan tartibda nazarda tutsin;
 3411 tonna paxta kalavasi ishlab chiqarish uchun “Turon-tekstil” qo‘shma korxonasi quvvatlarini barpo etish loyihasini O‘zbekiston Respublikasining 2003-yilgi Investitsiya dasturining aniq qismiga kiritsin.
 8. JBIC to‘lov manbaida daromad (foyda) solig‘idan ozod qilinsin.
 9. O‘zbekiston Respublikasi Tashqi ishlar vazirligi “Turon-tekstil” qo‘shma korxonasi buyurtmanomalariga binoan, “Turon-tekstil” qo‘shma korxonasida loyihani amalga oshirishda qatnashadigan xorijiy mutaxassislarga kelish vizalari belgilangan tartibda rasmiylashtirilishini ta’minlasin.
 10. O‘zbekiston Respublikasi Ichki ishlar vazirligi “Turon-tekstil” qo‘shma korxonasi buyurtmanomalariga binoan, “Turon-tekstil” qo‘shma korxonasida ishlash uchun kelishadigan xorijiy mutaxassislarga ko‘p martalik kelish vizalari berilishini va muddati uzaytirilishini, shuningdek ularning O‘zbekiston Respublikasida vaqtinchalik ro‘yxatdan o‘tkazilishini va vaqtinchalik ro‘yxatdan o‘tkazish muddati uzaytirilishini ta’minlasin.
 11. O‘zbekiston Respublikasi Vazirlar Mahkamasining 1999-yil 1-noyabrdagi 512-f-son farmoyishi o‘z kuchini yo‘qotgan deb hisoblansin.
 12. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari M.Z. Usmonov va N.S. Yusupov zimmasiga yuklansin.